《庚子岁避地至玉山，酬韩司马所赠》
唐代·独孤及

沧海疾风起，洪波骇恬鳞。已无济川分，甘作乘桴人。

挥手谢秣陵，举帆指瓯闽。安和风尘表，偶与琼瑶亲。

共悲行路难，况逢江南春。故园忽如梦，返复知何辰。

旷野豺虎满，深山兰蕙新。枉君灞陵什，回首徒酸辛。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。